
	Παρουσίαση της ποιητικής συλλογής
Το σκοτεινό γοβάκι

Την Τρίτη 16 Απριλίου 2019, σε συνεργασία με τις Εκδόσεις Το Ροδακιό, παρουσιάστηκε στο Σπίτι της Κύπρου, η ποιητική συλλογή της Νάντιας Στυλιανού, «Το σκοτεινό γοβάκι» που κυκλοφορεί και σε μετάφρασή στα αγγλικά από τον David Connolly.

Για το βιβλίο και την ποίηση της Νάντιας Στυλιανού μίλησαν ο Πρέσβης ε.τ., ποιητής, Γιώργος Βέης, ο Αναπληρωτής Καθηγητής του Ευρωπαϊκού Πανεπιστημίου Κύπρου, Σταύρος Καραγιάννης και ο κριτικός λογοτεχνίας, Βαγγέλης Χατζηβασιλέιου.
Ο κ. Βέης με αναφορές σε στίχους και λέξεις ανέλυσε ποιήματα της συλλογής  σημειώνοντας ότι «η έκκληση της ποιήτριας είναι […] η ‘επαναμάγευση’ του τοπίου, δηλαδή να γυρίσει το τοπίο, ο κόσμος, δια της ποιήσεως, εκεί που ήταν. Τότε που η ποίηση δούλευε με μια μαγική ιδιότητα, έβλεπε τον κόσμο σαν δικό της απόκτημα, δηλαδή το ποίημα ανήκε στον κόσμο, όχι στον ποιητή». Συνοψίζοντας ο ομιλητής είπε ότι «το βιβλίο της Ν.Σ. αποτελεί και διαβατήριο της εισόδου της, επισήμως, στον χώρο της δημιουργικής γραφής, στον κόσμο της ποίησης που σέβεται τον εαυτό της».
«Η ποίηση της Νάντιας Στυλιανού μιλάει στο παρόν, χρησιμοποιώντας μια γλώσσα που εμπλέκει την ιστορία, τη φιλοσοφία και τον πολιτισμό» τόνισε ο κ. Καραγιάννης, ενώ μιλώντας για την αγγλική μετάφραση της συλλογής από τον David Connolly είπε ότι προσφέρει πολλές λεπτές και συναρπαστικές στιγμές του έργου της ποιήτριας. «Ο μεταφραστής καταφέρνει χρησιμοποιώντας αγγλικές λέξεις που περιλαμβάνουν τους ίδιους φθόγγους με τις ελληνικές, να μας δώσει μια παρήχηση στα αγγλικά η οποία είναι  τόσο σημαντική στα ποιήματα αυτά στα οποία ο ήχος και η μελωδία της γλώσσας έχουν τεράστια σημασία». 
Ο κ. Χατζηβασιλείου παρατήρησε ότι «τα ποιήματα τα οποία περιέχονται στη συλλογή εκπροσωπούν μια αξιοπαρατήρητη, σημαντική λυρική φωνή» και πρόσθεσε ότι «ο τρόπος με τον οποίο, η ποιήτρια, αντιλαμβάνεται τον βίο, τον περίγυρο, το καθημερινό περιβάλλον αλλά και τις διαρκέστερες αξίες και σημασίες της ζωής, είναι ο τρόπος ο οποίος από τη μια πλευρά θέτει τη φθορά, τη σκιά, το γκρίζο και το σκοτεινό,  από την άλλη όμως πλευρά μεταμορφώνει αυτόν τον κόσμο στο αντίθετό του, που είναι η έκπληξη και η δύναμη παρηγοριάς και ανανέωσης που φέρνει η ζωή».
Η ηθοποιός Ιωάννα Μακρή διάβασε ποιήματα από τη συλλογή.

Στην εκδήλωση σύντομη παρέμβαση έκαναν η εκδότρια κ. Τζούλια Τσιακίρη και ο κ. Κώστας Σερέζης.
Η κ. Τσιακίρη επισήμανε ότι «η ποιήτρια με τη δύναμη των λέξεων κατάφερε να γεννήσει τις σκέψεις και τις ωραίες ιδέες που ακούσαμε σήμερα στις εισηγήσεις των ομιλητών και ακόμη τους τόνους και τις μεταπτώσεις που εισπράξαμε από τη φωνή της ηθοποιού».
Στη μαγεία που αισθάνθηκε από τον «σουρεαλιστικό λυρισμό» του ποιητικού έργου της Νάντιας Στυλιανού αναφέρθηκε ο κ. Σερέζης σημειώνοντας ότι «η ποιήτρια κυοφορεί τις λέξεις με τέτοια επιλεκτική ικανότητα και αισθητική δύναμη, που άνετα δημιουργεί μια αβίαστη και πληθωρική μαγεία εικόνων».

